Wen: Fliek plaas soeklig op waterbesoedeling | Maroela Media
Bill Camp (links) as “Wilbur Tennant” en Mark Ruffalo (regs) as “Robert Bilott” in die rolprent Dark Waters. (Foto: Mary Cybulski/Focus Features.)
Dark Waters is ŉ Amerikaanse rolprent oor ŉ prokureur wat daarin volhard om ŉ donker geheim te ontbloot oor die groeiende getal onverklaarbare sterftes wat met een van die grootste maatskappye in die wêreld verbind kan word.
In sy poging om die waarheid bekend te maak word sy toekoms, sy gesin en sy eie lewe in gevaar gestel.
Todd Hayns is die regisseur van die Amerikaanse drama/riller wat gebaseer is op The New York Times-tydskrifartikel getiteld “The laywer who became DuPont’s worst nightmare” uit die pen van Nathaniel Rich.
Mark Ruffalo, wat al benoem is vir ŉ Oscar-toekenning, vertolk die rol van Rob Bilott. Bilott is ŉ prokureur wat maatskappye in omgewingsake verdedig en het pas ŉ vennoot by ŉ gesogte firma in Cincinatti geword na aanleiding van die uitnemende werk wat hy hieroor doen.
Bill Pullman (links) vertolk as “Harry Dietzler” van DuPont’s in die rolprent Dark Waters. (Foto: Mary Cybulski/Focus Features.)
Dié prokureur se lewe word egter ingrypend verander ná twee boere van Wes-Virginië hom nader met nuus dat hulle glo die plaaslike DuPont-aanleg stort giftige afval wat hul landerye vernietig en hul vee laat vrek.
In die soeke na die waarheid begin Bilott met die hulp van Tom Terp (vertolk deur die Oscar-wenner Tim Robbins), sy toesighoudende vennoot in die firma, ŉ epiese regstryd om geregtigheid wat 15 jaar lank sal duur.
Die stryd toets nie net Bilott se verhouding met sy vrou, Sarah (vertolk deur die Oscar-wenner Anne Hathaway), nie, maar ook sy reputasie, loopbaan en eie gesondheid.
Dark Waters word tans vertoon by uitgesoekte teaters in Suid-Afrika. Hierdie rolprent help om opnuut die soeklig te plaas op plaaslike en internasionale omgewingsake, en benadruk die belangrikheid van waterkwessies in ŉ land waar daar dikwels vrae gevra word oor watergehalte.
Hier is ŉ lokprent van die rolprent Dark Waters:
Baie geluk aan Charlene Ackerman, Isabel Meyer, Willem Frost, Michelle Louw en Tony Crofford wat elkeen ‘n stel dubbelkaartjies gewen het om na die rolprent Dark Waters te gaan kyk. Hoop julle geniet dit – lekker Maroela!